“อุตุ” เตือนไทยตอนบน อากาศแปรปรวน รับมือ “ภาคใต้” ฝนตกหนัก 2-4 ธ.ค.นี้
“กรมอุตุนิยมวิทยา” เตือนไทยตอนบน อากาศแปรปรวน หลังจากนั้นอุณหภูมิจะลดลง 3-5 องศาเซลเซียส และเตรียมรับมือ ภาคใต้จะมีฝนตกหนัก รวมถึงคลื่นสูง 2-3 เมตร ขอให้ชาวเรือเล็กควรงดออกจากฝั่ง วันที่ 2-4 ธ.ค.65
“กรมอุตุนิยมวิทยา” เตือนไทยตอนบน อากาศแปรปรวน หลังจากนั้นอุณหภูมิจะลดลง 3-5 องศาเซลเซียส และเตรียมรับมือ ภาคใต้จะมีฝนตกหนัก รวมถึงคลื่นสูง 2-3 เมตร ขอให้ชาวเรือเล็กควรงดออกจากฝั่ง วันที่ 2-4 ธ.ค.65
29 พ.ย. 2565

กรมอุตุนิยมวิทยา ออกประกาศเรื่อง อากาศแปรปรวนบริเวณประเทศไทยตอนบน และฝนตกหนักถึงหนักมากบริเวณภาคใต้ฉบับที่ 3 (335/2565) โดยระบุว่า ในช่วงวันที่ 30 พ.ย.-4 ธ.ค. 65 บริเวณความกดอากาศสูงหรือมวลอากาศเย็นกำลังปานกลางจากประเทศจีน จะแผ่ลงมาปกคลุมประเทศไทยตอนบน
ทั้งนี้ ส่งผลให้ประเทศไทยตอนบนมีอากาศแปรปรวน โดยมีฝนฟ้าคะนองกับลมกระโชกแรง และมีฝนตกหนักบางพื้นที่ในระยะแรก หลังจากนั้นอุณหภูมิจะลดลง 3-5 องศาเซลเซียส ในภาคตะวันออกเฉียงเหนือ, ภาคเหนือ, ภาคกลาง และภาคตะวันออก อุณหภูมิจะลดลง 1-4 องศาเซลเซียส ประกอบกับมีลมแรง จึงขอให้ประชาชนบริเวณประเทศไทยตอนบนดูแลรักษาสุขภาพ เนื่องจากสภาพอากาศที่เปลี่ยนแปลง
สำหรับช่วงวันที่ 2-3 ธ.ค. 65 หย่อมความกดอากาศต่ำกำลังแรงปกคลุมบริเวณทะเลจีนใต้ตอนล่าง มีแนวโน้มจะมีกำลังแรงขึ้น และเคลื่อนเข้าใกล้ชายฝั่งประเทศมาเลเซียและภาคใต้ตอนล่าง คาดว่าในช่วงวันที่ 4-5 ธ.ค. 65 จะเคลื่อนผ่านภาคใต้ตอนล่างลงสู่ทะเลอันดามัน
ลักษณะเช่นนี้ ทำให้บริเวณภาคใต้มีฝนเพิ่มขึ้นและมีฝนตกหนักถึงหนักมากบางแห่ง จึงขอให้ประชาชนบริเวณภาคใต้ระวังอันตรายจากฝนตกหนักถึงหนักมากและฝนตกสะสม ซึ่งอาจทำให้เกิดน้ำท่วมฉับพลัน และน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่าน และพื้นที่ลุ่มไว้ด้วย
สำหรับจังหวัดที่คาดว่าจะมีฝนตกหนักถึงหนักมากบางแห่ง มีดังนี้
วันที่ 2 ธ.ค. 65 ภาคใต้ ได้แก่ จังหวัดสุราษฎร์ธานี, นครศรีธรรมราช, พัทลุง, สงขลา, ปัตตานี, ยะลา และนราธิวาส
วันที่ 3-4 ธ.ค. 65 ภาคใต้ ได้แก่ จังหวัดประจวบคีรีขันธ์, ชุมพร, สุราษฎร์ธานี, นครศรีธรรมราช, พัทลุง, สงขลา, ปัตตานี, ยะลา, นราธิวาส, ระนอง, พังงา, ภูเก็ต, กระบี่, ตรัง และสตูล
สำหรับคลื่นลมบริเวณอ่าวไทยและทะเลอันดามัน จะมีกำลังแรงขึ้นในช่วงวันที่ 3-4 ธ.ค. 65 โดยบริเวณอ่าวไทยตอนล่าง ทะเลมีคลื่นสูง 2-3 เมตร บริเวณฝนฟ้าคะนอง มีคลื่นสูงมากกว่า 3 เมตร จึงขอให้ชาวเรือในบริเวณดังกล่าว เดินเรือด้วยความระมัดระวัง และหลีกเลี่ยงเดินเรือบริเวณที่มีฝนฟ้าคะนอง โดยเรือเล็กบริเวณอ่าวไทยตอนล่าง ควรงดออกจากฝั่งในช่วงวันดังกล่าว